બુધવારે ગુજરાત વિધાનસભામાં અબડાસાના કૉન્ગ્રેસી વિધાનસભ્ય શક્તિસિંહ ગોહિલે સ્પીકર વજુભાઈ વાળાનું ધ્યાન દોર્યું હતું કે આ વર્ષની બજેટ સામગ્રી તો સરકારી અધિકારીઓએ ગયા વર્ષના બજેટની સામગ્રીમાંથી સીધું કોપી-પેસ્ટ કરીને આ વર્ષના પબ્લિકેશન તરીકે છપાવી દીધી છે. આ કારણે નવા મુખ્યમંત્રી આનંદીબેન પટેલની સરકારનું નાક તો કપાયું જ હતું સાથે ગુજરાત સરકારને શરમજનક સ્થિતિમાં મુકાવું પડ્યું હતું. જેના પગલે રાજ્યસરકારે વિધાનસભામાં કબૂલાત કરી હતી કે હા, સંબંધિત મંત્રાલયના અધિકારીઓએ ગયા વર્ષના બજેટની સામગ્રીમાંથી કેટલાંક પાનાં કૉપી-પેસ્ટ કરીને આ વર્ષના પ્રકાશન તરીકે છાપવા મોકલી આપ્યાં હતાં એટલું જ નહીં, આ રીતે છપાયેલી સામગ્રીનું વિતરણ વિધાનસભ્યોને પણ કરવામાં આવ્યું હતું.